b'\n_START_ARTICLE_\nSpringtoys\n_START_PARAGRAPH_\nSpringtoys oli suomalainen mobiilipelej\xc3\xa4 kehitt\xc3\xa4nyt yritys, jonka Housemarque perusti vuonna 2000 eriytt\xc3\xa4m\xc3\xa4ll\xc3\xa4 yhti\xc3\xb6n sis\xc3\xa4ll\xc3\xa4 toimineen mobiilipeliyksik\xc3\xb6n omaksi pelitaloksi. Vuosi perustamisensa j\xc3\xa4lkeen Springtoys oli saanut jo yli 10 miljoonaa euroa rahoitusta. Sen omistajiksi olivat tulleet muun muassa Wllington Partners, Eqvitec Partners ja Sonera._NEWLINE_Wap-hypen tuomalla sijoitusrahalla Springtoys l\xc3\xa4hti nopeaan kasvuun ja ty\xc3\xb6llisti parhaimmillaan yli 80 henke\xc3\xa4. Hieman yli vuodessa yritys oli ehtinyt kehitt\xc3\xa4\xc3\xa4 melkein 30 mobiilipeli\xc3\xa4 \xe2\x80\x93 ongelmaksi muodostui kuitenkin jakelukanavien kehittym\xc3\xa4tt\xc3\xb6myys. Puhelinmalleja oli satoja ja pelit piti k\xc3\xa4\xc3\xa4nt\xc3\xa4\xc3\xa4 jokaiselle erikseen. Wap-yhteydet olivat my\xc3\xb6s hitaita ja kalliita. Lis\xc3\xa4ksi kauppapaikkoja hallinnoineet teleoperaattorit ottivat suuren osan tuotoista \xe2\x80\x93 sopimuksia tehtiin my\xc3\xb6s sill\xc3\xa4 periaatteella, ett\xc3\xa4 Springtoys saisi osuutensa kun peli alkaisi levit\xc3\xa4. Niin ei kuitenkaan k\xc3\xa4ynyt. Housemarquen toimitusjohtajan Ilari Kuittisen mukaan Springtoys oli liian aikaisin liikkeell\xc3\xa4 mobiilipelien saralla._NEWLINE_Springtoys k\xc3\xa4ytti varoja holtittomasti suhteessa tuottoihin. Yrityksen edustajat matkustivat paljon maailmalla etsim\xc3\xa4ss\xc3\xa4 yhteisty\xc3\xb6kumppaneita. Springtoys perusti nopeassa ajassa konttorit Tampereelle, Rovaniemeen ja Singaporeen. P\xc3\xa4\xc3\xa4konttori sijaitsi Helsingin Erottajalla. Yrityksen alkuvaiheen toimitusjohtaja Jarmo Kuusivuori perusteli kulurakennetta sijoittajien odotuksilla, sill\xc3\xa4 yritys piti saada nopeasti kasvuun. Eqviteq alkoi kiinnitt\xc3\xa4\xc3\xa4 huomiota rahank\xc3\xa4ytt\xc3\xb6\xc3\xb6n siin\xc3\xa4 vaiheessa, kun internet-yhti\xc3\xb6iden markkinat romahtivat Yhdysvalloissa. Wap-hypen puhjetessa Springtoys myytiin suomalaiselle Codeonlinelle vuonna 2002 sijoittajien vaatimuksesta. Pelitalot yhdistyiv\xc3\xa4t Codetoys-nimiseksi yritykseksi, joka sai samalla kaksi miljoonaa euroa lis\xc3\xa4rahoitusta. Yhdistymishetkell\xc3\xa4 yrityksess\xc3\xa4 oli noin sata ty\xc3\xb6ntekij\xc3\xa4\xc3\xa4._NEWLINE_Elina Lappalaisen mukaan suomalaismedian uutisointi Springtoysista ja Codetoysista kertoo, \xe2\x80\x9dmiten vaikea aikalaisten oli kritisoida uutta liiketoimintaa wap-kuplan sis\xc3\xa4lt\xc3\xa4\xe2\x80\x9d. Esimerkiksi vuonna 2002 Talousel\xc3\xa4m\xc3\xa4 uutisoi kuinka Codetoysin uusi peli \xe2\x80\x9dvaltaa Japania\xe2\x80\x9d" ja kuinka sijoittajat \xe2\x80\x9dluottavat Codetoysiin\xe2\x80\x9d. Pari kuukautta my\xc3\xb6hemmin yritys aloitti yt-neuvottelut, joiden seurauksena henkil\xc3\xb6st\xc3\xb6 v\xc3\xa4heni 23:een.'